CELEX: 62016TN0357
Language: da
Date: 2016-07-05 00:00:00
Title: Sag T-357/16: Sag anlagt den 5. juli 2016 — Punch Powertrain mod Kommissionen

16.8.2016   
            
            
               DA
            
            
               Den Europæiske Unions Tidende
            
            
               C 296/41
            
         Sag anlagt den 5. juli 2016 — Punch Powertrain mod Kommissionen
   (Sag T-357/16)
   (2016/C 296/52)
   Processprog: nederlandsk
   
      Parter
   
   
      Sagsøger: Punch Powertrain (Sint-Truiden, Belgien) (ved advokaterne H. Viaene, B. Hoorelbeke, D. Gillet og F. Verhaegen)
   
      Sagsøgt: Europa-Kommissionen
   
      Sagsøgerens påstande
   
   
               —
            
            
               Annullationssøgsmålet antages til realitetsbehandling.
            
         
               —
            
            
               Europa-Kommissionens afgørelse af 11. januar 2016 om den af Belgien gennemførte statsstøtteordning vedrørende skattefritagelse for overskydende fortjeneste SA.37667 (2015/C) (ex 2015/NN), som blev offentliggjort på Europa-Kommissionens websted den 4. maj 2016, annulleres.
            
         
               —
            
            
               Europa-Kommissionen tilpligtes at betale sagens omkostninger.
            
         
      Søgsmålsgrunde og væsentligste argumenter
   
   Til støtte for søgsmålet har sagsøgeren fremsat fire anbringender.
   
               1.
            
            
               Første anbringende om tilsidesættelse af artikel 1, litra d), i forordning 2015/1589 (1), af artikel 107, stk. 1, TEUF og af artikel 296 TEUF, for så vidt som Kommissionen med urette har kvalificeret den anfægtede foranstaltning som en støtteforanstaltning.
               
                           —
                        
                        
                           Kommissionen har tilsidesat artikel 1, litra d), i forordning 2015/1589 og artikel 107, stk. 1, TEUF, eftersom den med urette har kvalificeret den anfægtede foranstaltning som en støtteforanstaltning. Den anfægtede støtte kan ikke udelukkende tildeles på grundlag af artikel 185, stk. 2, litra b), i Wetboek van de inkomstenbelastingen van 1992 (den belgiske indkomstskattelov fra 1992, herefter »WIB 92«), men kræver yderligere gennemførselsforanstaltninger med henblik på anvendelsen af denne bestemmelse.
                        
                     
                           —
                        
                        
                           Kommissionen har tilsidesat artikel 296 TEUF, idet dens begrundelse indeholder en selvmodsigelse. Selvmodsigelsen beror på, at Kommissionen ikke har forklaret, hvorfor den ved undersøgelsen af selektivitetskriteriet lagde til grund, at forhåndsbeskederne vedrørende beskatning ikke følger direkte af artikel 185, stk. 2, litra b), i WIB 92, mens Kommissionen ved undersøgelsen af, om der foreligger en støtteforanstaltning, lagde til grund, at denne bestemmelse ikke kræver yderligere gennemførelsesforanstaltninger.
                        
                     
         
               2.
            
            
               Andet anbringende om tilsidesættelse af artikel 107, stk. 1, TEUF og af begrundelsespligten i henhold til artikel 296 TEUF, idet Kommissionen ikke foretog en korrekt vurdering med hensyn til, hvorvidt der foreligger en fordel.
               
                           —
                        
                        
                           Kommissionen har ikke undersøgt, om den anfægtede støtteforanstaltning reelt resulterer i en fordel som omhandlet i artikel 107, stk. 1, TEUF for de begunstigede virksomheder. Denne betingelse er imidlertid en nødvendig betingelse for, at der er tale om statsstøtte, således at Kommissionen skal undersøge, om den foreligger, før den træffer afgørelse om, at der foreligger statsstøtte, idet Kommissionen ellers tilsidesætter sin begrundelsespligt i henhold til artikel 296 TEUF.
                        
                     
         
               3.
            
            
               Tredje anbringende om tilsidesættelse af artikel 107, stk. 1, TEUF og af begrundelsespligten i henhold til artikel 296 TEUF, idet Kommissionen ikke har foretaget nogen korrekt vurdering af den anfægtede foranstaltnings selektive karakter.
               
                           —
                        
                        
                           Artikel 185, stk. 2, litra b), i WIB 92 og den deraf følgende ordning med fritagelse for overskydende fortjeneste gælder for alle virksomheder, der befinder sig i en sammenlignelig faktisk og retlig situation, og som udfører de økonomiske transaktioner, der er genstand for den anfægtede foranstaltning. Den anfægtede foranstaltning er dermed ikke begrænset til bestemte virksomheder, der kan afgrænses ud fra bestemte karakteristika, og er derfor ikke selektiv som omhandlet i artikel 107, stk. 1, TEUF.
                        
                     
                           —
                        
                        
                           Sagsøgeren har subsidiært gjort gældende, at Kommissionen anlagde et åbenbart fejlagtigt skøn, da den fastslog, at fritagelsen for overskydende fortjeneste ikke var en del af referencesystemet. Fritagelsen for overskydende fortjeneste baseret på synergier og stordriftsfordele under anvendelse af arm’s length-princippet er en integrerende del af de foranstaltninger, der fastsætter den samlede skattepligtige indkomst, og kan derfor ikke anses for en fravigelse af det referencesystem, der resulterer i selektivitet.
                        
                     
                           —
                        
                        
                           Sagsøgeren har mest subsidiært gjort gældende, at Kommissionen ikke har godtgjort, at Belgische Rulingcommissie (beslutningstagende organ ved myndigheden for forhåndsbeskeder vedrørende beskatning) anvendte arm’s length-princippet ukorrekt i forbindelse med anvendelsen af artikel 185, stk. 2, litra b), i WIB 92. Kommissionens begrundelse er ikke sammenhængende; ganske vist tages der heri hensyn til vigtige faktorer, men disse er imidlertid selvmodsigende eller savner den fornødne kohærens.
                        
                     
         
               4.
            
            
               Fjerde anbringende om, at tilbagesøgningspligten indebærer en tilsidesættelse af retssikkerhedsprincippet.
               På baggrund af Kommissionens faste afgørelsespraksis, hvorved det internationalt anerkendte arm’s length-princip ikke drages i tvivl, indebærer det en tilsidesættelse af retssikkerhedsprincippet, når der i den foreliggende sag udstedes et påbud om tilbagesøgning af den angivelige støtte. Det kunne nemlig på grundlag af den hidtidige afgørelsespraksis og retspraksis ikke forudses, at artikel 185, stk. 2, litra b), i WIB 92 ville være i strid med artikel 107 TEUF.
            
         
      (1)  Rådets forordning (EU) 2015/1589 af 13.7.2015 om fastlæggelse af regler for anvendelsen af artikel 108 i traktaten om Den Europæiske Unions funktionsmåde (EUT 2015, L 248, s. 9).